Dictatorul chinez Xi Jinping îşi continuă turneul european în Serbia, un aliat al Rusiei
Preşedintele chinez Xi Jinping îşi continuă turneul european în Serbia, unde a ajuns marţi seară venind de la Paris, transmite AFP, citată de Agerpres.
Liderul chinez „a sosit la Belgrad cu un avion special în seara zilei de 7 mai pentru a face o vizită de stat”, a declarat televiziunea publică chineză CCTV.
Preşedintele Emmanuel Macron a organizat în cursul zilei de marţi o escapadă „personală” cu Xi Jinping în Pirinei, în sud-vestul Franţei, în a doua zi a vizitei de stat a preşedintelui chinez, prilej pentru un dialog mai direct despre războiul din Ucraina sau dezacordurile comerciale.
Preşedintele francez a ales un loc unde care are legături personale, Col du Tourmalet, o urcare legendară din Turul Franţei, pentru a primi cuplul prezidenţial chinez alături de soţia sa, sub zăpadă, la o altitudine de 2.115 metri.
Preşedintele Emmanuel Macron i-a oferit omologului său pături de lână din Pirinei, o sticlă de Armagnac, berete, dar şi un tricou galben de la Turul Franţei.”Ştiu că vă place sportul (…) Am fi încântaţi să avem ciclişti chinezi în Tur”, a spus preşedintele francez care îl primeşte pe omologul chinez în Franţa pentru prima dată din 2019.
În schimb, preşedintele Xi Jinping a promis că va face reclamă pentru şunca locală, după care a declarat că „iubeşte mult brânza”.
Această escapadă în Pirinei este un fel de răspuns la ceremonia ceaiului pe care cei doi lideri au împărţit-o anul trecut, la Guangzhou, în reşedinţa oficială în care a locuit tatăl preşedintelui chinez pe vremea când era guvernator al provinciei Guangdong.
Peisajul din Col du Tourmalet, sub ceaţa zăpezii, oferă un contrast izbitor cu Palatul Elysée unde, între o primire cu mare fast şi un banchet somptuos, Emmanuel Macron şi Xi Jinping nu şi-au ascuns poziţiile diferite privind comerţul între Europa şi China. Preşedintele francez a cerut astfel un „cadru de concurenţă loială”, exprimându-şi aprecierea, la finalul discuţiilor, pentru că a protejat coniacul francez de ameninţarea taxelor vamale chinezeşti „provizorii”.
În ceea ce priveşte Ucraina, şeful statului chinez a dorit să fie mai consensual, reafirmându-şi dorinţa de a lucra în vederea unei soluţii politice. Xi Jinping şi-a exprimat susţinerea pentru un „armistiţiu olimpic” în timpul Jocurilor Olimpice de la Paris din această vară, susţinut şi de Emmanuel Macron.
Potrivit unei surse diplomatice franceze, acest armistiţiu ar putea servi, în ceea ce priveşte Ucraina, la iniţierea unui proces cu caracter mai politic după mai bine de doi ani de conflict.
Franţa, care a insistat timp de un an ca Beijingul să pună presiune asupra Rusiei pentru a ajuta la încheierea războiului, vrea să fie „lucidă” cu privire la şansele limitate ale unui progres rapid. Mai ales că preşedintele chinez rămâne principalul aliat al omologul său rus Vladimir Putin, pe care urmează să îl primească în curând într-o vizită.
Preşedinţia franceză a mai anunţat că Emmanuel Macron a abordat luni cu Xi Jinping problema foarte sensibilă a drepturilor omului, în special „câteva cazuri individuale”.
Colţul de munte unde l-a invitat pe preşedintele chinez este „direct legat de povestea foarte personală” a lui Emmanuel Macron, conform anturajului său, deoarece aici a petrecut multe vacanţe, între oraşul Bagneres-de-Bigorre şi La Mongie, alături de bunicii săi, de care era foarte ataşat.
„Diplomaţia lui Emmanuel Macron s-a bazat întotdeauna, poate în exces, pe puterea de seducţie”, analizează Bertrand Badie, specialist în relaţii internaţionale la Sciences Po. Dar Xi Jinping „nu este cu adevărat un mare sentimental” şi nimeni, până acum,”nu a găsit cheia relaţiilor euro-chineze”, a avertizat cercetătorul.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank